Jere Karalahti tekee kovasti töitä thainyrkkeilysalilla ja kuntosalilla.

Thainyrkkeilyn suomalainen suurnimi Antti Naakka kehuu vuolaasti Jere Karalahtea. Karalahti aloitti kolme ja puoli kuukautta sitten thainyrkkeilyharrastuksen, joka on hiljalleen edennyt totisemmaksi toiminnaksi. Karalahti harjoittelee tällä hetkellä 4-5 kertaa viikossa puolitoista tuntia Naakan opastuksella Helsinki Thaiboxing Clubilla.

– Jeren kanssa on ollut tosi hauskaa tehdä töitä. On uskomatonta, millä lailla tuon ikäinen kaveri menee vielä eteenpäin ja omaksuu uusia asioita todella nopeasti, Naakka kertoo.

Paljon kamppailuväkeä tunteva Jere Karalahti, 41, innostui mittaamaan itseään toden teolla.­

Karalahti, 41, on kovassa kunnossa.

– Kyllä, se näkyy, että hän on ammattiurheilija. Fysiikka on poikkeuksellisen kova. Se on helpottanut meidän työtä.

Minkälaista Karalahden kehitys on ollut?

– Kolme kuukautta olemme touhunneet, ja melkein uskaltaisin Jeren päästää jo kehään. Perustekniikat on omaksuttu tosi nopeasti. Olemme pystyneet tekemään ottelunomaisia harjoitteita ja sparraamaan.

Tulemmeko näkemään Karalahden lähikuukausina kehässä?

– Jere osaa itse kommentoida sitä paremmin, mutta ensi syksylle olemme asettaneet tavoitteet. Silloin olisi tarkoitus räjäyttää pankki, Naakka paljastaa.

”Ruuvia on kiristetty”

Karalahti kutsuu Naakkaa senseiksi. Harjoituksista on tullut koko ajan kovempia. Karalahti ei maalaile epärealistisia tulevaisuudenkuvia, vaan tiedostaa, että tie kehään on pitkä. Hän haluaa antaa kaikkensa uudelle intohimolleen ja pyrkii eteenpäin askel kerrallaan. Liekki palaa ja halu kehittyä on kova.

– Ruuvia on kiristetty ja nyt on menty lujempaa. Meillä on pieniä tavoitteita, ja menemme niitä kohti määrätietoisesti. Katsotaan, mihin tie vie, Karalahti muotoilee.

Jere Karalahden nyrkki puhuu nyt thainyrkkeilysalilla.­

Kovaotteisena puolustajana kiekkokaukaloissa tunnettu Tapulikaupungin kasvatti ylistää thainyrkkeilyä kuntoilumuotona ja harrastuksena.

– Uskon, että tämän lajin parissa kun kunnioittaa sääntöjä ja senseitä, on kaduillakin paljon rauhallisempaa. Nuorisokin vaan messiin, Karalahti ohjeistaa.

Olet 41-vuotias, mutta voidaanko sanoa, että olet kovemmassa kunnossa kuin koskaan?

– Kyllä mä väittäisin näin. Meillä on thainyrkkeilysalilla päivittäin harjoitukset, aamuisin käyn kuntosalilla. Välillä vähän crossfitiä. Lihashuolto, hieronnat ja venyttelyt ovat mukana. Tämä on erittäin pitkälle vietyä ja ammattimaista toimintaa. Aika kovassa iskussa ollaan. Ja ikähän on vain numero, tunnen olevani 28-29, Karalahti virnistää.

Karalahdella toinenkin uusi aluevalmennus

Karalahti on myös itse uuden Herotreeni.fi:n parissa aloittamassa kuntovalmennusta. Mukana projektissa on muun muassa hänen vaimonsa Nanna.

– Herotreeni tulee olemaan uuden ajan monipuolisin nettivalmennus. Meillä on todella ammattimainen ryhmä kasattu. Tammikuun 9. päivänä alkaa ensimmäinen setti, Karalahti paaluttaa uudesta sivutyöstään.

­

– Se on todella monipuolinen: tulee ruokaohjelmat, harjoitusohjelmat ja yhteisö. Olemme kuin iso joukkue. Meillä on lihashuollon ja joogan ekspertit. Olemme ottaneet kaikki asiat huomioon. Terveyden ja hyvinvoinnin ehdoilla mennään, mutta niin, että myös tulosta tulee, Karalahti julistaa.

Ennen joulua Karalahti lomailee vielä Dubaissa, mihin hän lähtee sunnuntaina kymmeneksi päiväksi perheensä kanssa. Sen jälkeen arki ja raaka työ thainyrkkeilysalilla jatkuvat.